Apdovanojimų pavadinimų rašymas (2-a pamokėlė)
Medalių ir kitų pasižymėjimo ženklų pavadinimų pirmasis žodis, taip pat kiti sudaromieji tikriniai žodžiai rašomi iš didžiosios raidės, pvz.: 

Vytauto Didžiojo ordino medalis, Lietuvos didžiojo kunigaikščio Gedimino ordino medalis, Sausio 13-osios atminimo medalis, Žūvančiųjų gelbėjimo kryžius.

Kitų valstybių apdovanojimų pavadinimai verčiami ir rašomi pagal tas pačias taisykles kaip ir lietuviškų apdovanojimų pavadinimai, pvz.: 

Latvijos Respublikos Trijų žvaigždžių ordinas (latv. Trijų Zvaigžņu ordenis), Islandijos Respublikos Sakalo ordinas (isl. Hin íslenska fálkaorða), Karolio Didžiojo premija (Charlemagne Prize).
Kitų apdovanojimų tikriniai tiesioginės reikšmės pavadinimai rašomi pirmąjį ir kitus tikrinius žodžius pradedant didžiąja raide, pvz.: 

Nobelio taikos premija, Lietuvos nacionalinė premija, Valstybinė Jono Basanavičiaus premija, Nacionalinė pažangos premija, Garbės legiono ordinas; Tradiciškai kasmet nominacijomis apdovanojami šeši Metų geriausieji: Metų mokslininkas, Metų dėstytojas, Metų darbuotojas, Metų studentas, Metų menininkas ir Metų sportininkas.
Simboliniai apdovanojimų pavadinimai rašomi kabutėse pirmąjį žodį pradedant didžiąja raide, pvz.: 
„Oskaras“, „Šv. Kristoforas“, „Auksinis diskas“. Iškilmingame koncerte ketvirtadienio vakarą Lietuvos nacionalinis transliuotojas išdalijo savo „Oskarus“ – Lietuvos radijo ir televizijos „Auksines bites“. Nominacijos „Didžiausias mokslo pasiekimas“ ir „Metų protas“ atiteko Vilniaus universiteto studentui. 

